Objava zahtjeva za registraciju naziva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2021/C 446/10)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od dana ove objave.

JEDINSTVENI DOKUMENT

„Nijolės Šakočienės šakotis”

EU br.: PGI-LT-02401 – 20. studenoga 2017.

ZOI ( ) ZOZP (X )

1. Naziv (nazivi) ZOZP-a

„Nijolės Šakočienės šakotis”

2. Država članica ili treća zemlja

Litva

3. Opis poljoprivrednog ili prehrambenog proizvoda

3.1. Vrsta proizvoda

Razred 2.3. Kruh, pecivo, kolači, slastice, keksi i ostali pekarski proizvodi

3.2. Opis proizvoda na koji se odnosi naziv iz točke 1.

„Nijolės Šakočienės šakotis” blagdanski je pekarski proizvod u obliku visokog, šupljeg krnjeg stošca sa šiljastim „granama” različitih veličina koji se pravi u posebnoj pećnici dodavanjem slojeva tijesta posebnom drvenom žlicom na ražanj koji se sporo okreće iznad jake vatre. Cijeli postupak odvija se kod kuće primjenom tradicionalne metode.

Fizikalno-kemijska svojstva:

Udio vlage: 6,4–7,5 %

Udio masti: 35,5-38,5 %

Ukupan sadržaj šećera: 25,5-27,5 %

Organoleptička svojstva:

Izgled: „Nijolės Šakočienės šakotis” je stožastog oblika s vanjskom površinom koja je neravnomjerno prekrivena „granama” različitih oblika i veličina zbog čega svaki proizvod ima jedinstven izgled. Iznutra je šupalj cijelom duljinom. Na unutrašnjoj (šupljoj) površini vidi se otisak pređe i papira za pečenje. Proizvod može biti različitih veličina, visine od 30 cm do 60 cm. Promjer šuplje unutrašnjosti može biti veličine do 20 cm pri dnu i od 10 do 20 cm na vrhu. Vanjski promjer ovisi o visini proizvoda, količini nanesenog tijesta i duljini nastalih „grana”. Dno može biti veličine do 40 cm, a vrh do 20 cm.

Masa: ovisno o visini kolača i količini nanesenog tijesta, masa može biti od 1,0 kg do 6,5 kg. Kada se servira u posebnim prilikama, šakotis se na stol stavlja čitav, a inače se reže na kolutove visine od 5 do 30 cm i mase od 0,7 kg do 3,5 kg ili na manje komade.

Boja: od žutosmeđe do smeđe, ovisno o temperaturi i trajanju pečenja. Vanjska je površina sjajna, može biti bljeđa od unutarnje, a „grane” su raznih boja. Kada se prereže, proizvod ima spužvastu i slojevitu unutarnju strukturu s neujednačenim slojevima različitih nijansi čiji rubovi imaju oblik nepravilnih krugova.

Miris: tipičan pekarski proizvod s izraženim mirisom maslaca i jaja uz blagu notu dima.

Okus: tipičan pekarski proizvod, umjereno sladak, s okusom maslaca i jaja.

Završni okus: nakon gutanja, blagi masni naknadni okus.

Tekstura: umjerene gustoće, prilično se mrvi, ali se pri rezanju ne lista i ne lomi te nije krhak ni hrskav. Jednostavan i ugodan za žvakanje. Nakon žvakanja ostaju fine čestice.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

— maslac s udjelom masti od 82 % do 87 %,

— vrhnje ili kiselo vrhnje s udjelom masti od 30 % do 40 %,

— kokošja jaja,

— šećer,

— pšenično brašno tradicionalno iz kamenog mlina (mlinski kamen).

3.4. Posebni proizvodni postupci koji se moraju provesti na određenom zemljopisnom području

Svi proizvodni postupci koji se moraju provesti na određenom zemljopisnom području:

— priprema sastojaka,

— izrada tijesta,

— priprema pribora,

— oblikovanje i pečenje kolača,

— hlađenje kolača.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

–

3.6. Posebna pravila za označivanje proizvoda na koji se odnosi registrirani naziv

–

4. Sažeta definicija zemljopisnog područja

Administrativne granice sela Skaistgiriai (općina Kėdainiai).

5. Povezanost sa zemljopisnim područjem

„Nijolės Šakočienės šakotis” povezan je sa zemljopisnim područjem zbog ugleda proizvoda, koji je sam po sebi određen iskustvom lokalnih pekarskih obrta koji ga peku.

Ljudski čimbenici koji tom proizvodu daju posebna svojstva

Jedinstvena svojstva kolača „Nijolės Šakočienės šakotis” dovedena su do savršenstva tijekom duge povijesti njegove proizvodnje. Iako ne postoje zapisi ili upute o izradi tog proizvoda, koji je usko povezan s područjem definiranim u točki 4., pojedinosti o izradi i praktičnim vještinama potrebnima za izradu prenose se s koljena na koljeno.

Jedinstvenost izrađenog kolača koji se proizvodi na ovom zemljopisnom području i njegove posebne kvalitete rezultat su nakupljenog znanja i iskustva naraštaja pekara. Sve to rezultira pekarskim proizvodom izvanredne kvalitete i okusa. Glavni čimbenici koji pokazuju kako ljudski faktor utječe na okus i izgled proizvoda jesu sljedeći:

1. Priprema tijesta, što je jedan od ključnih elemenata koji garantiraju konstantnu kvalitetu. U postupku proizvodnje kolača „Nijolės Šakočienės šakotis” primjenjuje se jedinstvena metoda pripreme tijesta, koja se pažljivo čuva dulje od jednog stoljeća.

2. Jedinstveni način izrade kolača „Nijolės Šakočienės šakotis” – furenje brašna i ostavljanje tijesta da odstoji, a koliko dugo, to osoba koja peče kolač odlučuje na temelju svog iskustva i znanja. Svrha je furenja brašna djelomično rastvaranje granula škroba u njemu kako bi se olakšala razgradnja škroba na dekstrine tijekom mirovanja tijesta. Te promjene u brašnu rezultiraju bržim nastajanjem sjajne kore intenzivne boje tijekom pečenja, povećavaju poroznost unutarnje strukture, potiču stvaranje aromatičnijih spojeva i sporu retrogradaciju škroba tijekom pohrane, što znači da kolači sporije postaju ustajali i dulje su svježi bez potrebe za kemijskim aditivima.

3. Mljevenje u tradicionalnim kamenim mlinovima (mlinsko kamenje), s pažljivo reguliranim osovinama koje se sporo okreću, što utječe na teksturu proizvoda i čini ga ugodnim i lakim za žvakanje. Nakon žvakanja ostaju fine čestice.

4. Pečenje proizvoda na ražnju na jakoj vatri u posebnoj tradicionalnoj pećnici, nakon ispravne regulacije propuh dimnjaka. To je posao za koji je potrebno iskustvo i velika vještina zato što okolišni uvjeti i atmosferski tlak jako utječu na propuh dimnjaka. Peć se zagrijava gorenjem suhog brezovog drva, s kojeg se mora skinuti kora jer ona sadrži smole, i ako se proizvod dimi to bi utjecalo bi na njegova organoleptička, fizikalna i kemijska svojstva. Tijesto se nanosi ručno, s pomoću posebne perforiranom drvene žlice, na vrući ražanj koji se neprestano okreće. Budući da tijesto na vrućem ražnju dolazi u doticaj s toplinom, odmah očvrsne i postane hrskavo. Tijesto se polijevanjem nanosi u tankim slojevima. Dodaje se sa svih strana, pa zbog toga na svim stranama proizvoda nastaje mnogo različitih „grana” i pojavljuju se lijepi uzorci boja. Od ključne je važnosti stalna regulacija jačine vatre kako bi u svim fazama pečenja temperatura bila odgovarajuća. Važno je i paziti na brzinu vrtnje ražnja i prilagoditi je da bi daljnjim nanošenjem tijesta ukrasne „grane” kolača rasle. Godine iskustva proizvođača te vještina i spretnost pekara pridonose očuvanju ne samo posebnog okusa proizvoda nego i njegova izuzetno privlačnog oblika (u smislu položaja „grana”, sveukupnog izgleda i boje). Zbog toga je svaki kolač „Nijolės Šakočienės šakotis” po izgledu jedinstven. Drugi proizvođači svoje proizvode peku u modernim električnim pećnicama, upotrebljavaju zamjenske sastojke, pojačivače okusa i mirisa te bojila. U tradicionalnoj proizvodnji kolača „Nijolės Šakočienės šakotis” ne upotrebljavaju se nikakvi nadomjesci, pojačivači okusa i mirisa ili bojila.

U cijelom postupku proizvodnje upotrebljavaju se samo tradicionalne i prirodne sirovine, koje određuju organoleptička, fizička i kemijska svojstva proizvoda.

Ugled proizvoda određen zemljopisnim područjem

U Litvi se s pečenjem kolačâ u obliku drveća počelo krajem 19. stoljeća, najprije u samostanima. Iako su samostani recepte držali u tajnosti, ova se kulinarska ideja početkom 20. stoljeća proširila, najprije po vlastelinskim kućama i župnim dvorovima, a kasnije su kolač počele peći i iskusne kućanice. Ova se blagdanska poslastica pripremala samo u posebnim prilikama.

Prabaka pekarâ kolača „Nijolės Šakočienės šakotis” dobila je recept od domaćice župnog dvora župne crkve. Tijekom godina proizvod je doveden do jedinstvenog savršenstva i s vremenom je dobio određena svojstva. Ukorijenjene tradicije kućanstava kad je riječ o kolaču „Nijolės Šakočienės šakotis” održale su se do danas i brzo širenje industrijske proizvodnje kolačâ u obliku drveća, koje je počelo krajem 20. stoljeća, na njih nije utjecalo.

Definirano zemljopisno područje ima stručno i obrtničko iskustvo u pripremi kolača „Nijolės Šakočienės šakotis” koje se do danas prenosi s koljena na koljeno. Sve do 1997. kolač „Nijolės Šakočienės šakotis” proizvodio se i prodavao samo po narudžbi. Krajem 20. stoljeća stekli su se uvjeti za proizvodnju za maloprodaju i 1997. kolač „Nijolės Šakočienės šakotis” stavljen je na tržište. O tome svjedoče ranije oznake i posebni natpisi na ambalaži koje su opstale.

„Nijolės Šakočienės šakotis” je blagdanski proizvod koji vole i potrošači daleko izvan granica područja definiranog u točki 4.

Na definiranom zemljopisnom području potomci prvotnih pekara kolača „Nijolės Šakočienės šakotis” već stotinu godina izrađuju taj proizvod primjenom iste tradicionalne metode. Na taj se način osigurava da posebna svojstva ovog jedinstvenog proizvoda ostaju ista i da se zadržava povjerenje potrošača. To je povjerenje nagrađeno 2008., kada je VŠĮ Kulinarijos paveldo fondas [Državni fond za kulinarsku baštinu] priznao taj kolač kao kulinarsku baštinu i dodijelio mu certifikat kojim se potvrđuje da se izrađuje od tradicionalnih sastojaka prema izvornom receptu i na temelju tradicionalnih tehnika. Certifikat o priznanju kolača „Nijolės Šakočienės šakotis” kao nacionalne kulinarske baštine, koji je 2009. dodijelilo litavsko Ministarstvo poljoprivrede, pokazuje da je to stoljetni tradicionalni proizvod koji je izvoran po svojim svojstvima, sastavu i metodi proizvodnje. Ovaj proizvod proizvode i na certifikaciju podnose proizvođači proizvoda državne baštine „Nijolės Šakočienės šakotis”, koji su nacionalni majstori i majstorice svojeg zanata.

Potrošači posebno cijene proizvode „Nijolės Šakočienės šakotis” proizvedene u selu Skaistgiriai. Od njih se najviše očekuje u pogledu kvalitete te im se pripisuju posebna svojstva. Ispitivanja potrošača provedena između 2010. i 2016. pokazala su da više do 90 % potrošača zna za kolače „Nijolės Šakočienės šakotis” proizvedene u selu Skaistgiriai, traže ih u trgovinama, cijene njihovu izvornost i visoku kvalitetu te ih vole kupovati kao poklone ili suvenire kada putuju u inozemstvo (ispitivanja potrošača koje je Državni fond za kulinarsku baštinu proveo 2010., 2012., 2014. i 2016.).

Budući da se kolač „Nijolės Šakočienės šakotis” pravi primjenom jako starih metoda, priznat je kao proizvod koji promiče litavsku kulturnu baštinu. Ugled i prepoznatljivost ovog proizvoda rezultat su raznih vrsta obrazovnih aktivnosti.

Posjetitelji i poznavatelji tradicionalne hrane putuju u selo Skaistgiriai kako bi kušali kolač „Nijolės Šakočienės šakotis” i vidjeli kako se ta poslastica ukrašena granama izrađuje, koji se tradicionalni pribor i sastojci upotrebljavaju, doznali više o postupku proizvodnje šakotisa i održavanju tradicije njegova pečenja, stare opreme i običaja te sami pokušali napraviti taj složeni proizvod. Dolaze ne samo iz Litve nego i iz Ujedinjene Kraljevine, Irske, Norveške, Švedske, Sjedinjenih Država, Njemačke, Italije, Izraela, Hrvatske, Poljske, Nizozemske, Japana, Kine, Turske, Rumunjske, Rusije i drugih zemalja. Strani putnici nose kolač „Nijolės Šakočienės šakotis” natrag sa sobom kao suvenir. To je dobar suvenir jer ne samo da je ukusan i lijep pekarski proizvod nego i dugo traje.

„Nijolės Šakočienės šakotis” izlagan je na inozemnim izložbama i sajmovima: u Ujedinjenoj Kraljevini, Irskoj, Njemačkoj i Rusiji. Razni obrazovni programi i demonstracije pokazali su se popularnima i privlače veliki broj posjetitelja i medijsku pozornost na različitim događanjima u Poljskoj (božićni sajmovi u Varšavi 2009.–2016., trgovački sajmovi Jogalia u Lublinu 2010.–2016., festivali „Vilnius u Gdańsku” 2009.–2016., festivali u Szczecinu 2010. i 2011., ljetni festivali u Białystoku 2012.–2014., festival hrane u Wrocławu 2011. i drugi).

U Litvi proizvođači kolača „Nijolės Šakočienės šakotis” redovito sudjeluju i osvajaju nagrade na međunarodnoj izložbi AgroBalt, drugim trgovačkim sajmovima, danima obrtâ, događanjima povodom nacionalnih praznika, narodnim festivalima i raznim drugim sajmovima.

Predstavljanja kolača „Nijolės Šakočienės šakotis” (u Litvi i izvan nje) i demonstracije načina izrade tog popularnog proizvoda ne privlače samo one koji vole slatko nego i ostale posjetitelje festivalâ i događanjâ, koji pritom dobiju priliku provjeriti svoje vještine, ponekad pod budnim okom medija.

Turistima se na kolač „Nijolės Šakočienės šakotis” kao proizvod tipičan za regiju skreće pozornost reklamama, propagandnim porukama i kuharskim publikacijama.

„Nijolės Šakočienės šakotis” nudi se službenim posjetiteljima iz inozemstva kao dio kulinarske baštine Litve.

O poznatom imenu, slavi, ugledu i popularnost kolača „Nijolės Šakočienės šakotis” svjedoče sljedeća priznanja: 2009. Državni fond za kulinarsku baštinu dodijelio mu je diplomu „Najbolji tradicionalni šakotis u 2009.”; 2009. priznanje litavske Agencije za regulaciju tržišta poljoprivrednim i prehrambenim proizvodima zbog promicanja nacionalne kulinarske baštine te zaštite i očuvanja tradicija na sajmu Kaziukas (sveti Kazimir) u Dublinu, Irska; 2010. kolač „Nijolės Šakočienės šakotis” osvojio je zlatnu medalju na međunarodnom sajmu AgroBalt; 2010. pekarica kolača „Nijolės Šakočienės šakotis” proglašena je najboljom obrtnicom na sajmu Kaziukas 2010., a 2011. Ministarstvo poljoprivrede proglasilo ju je najboljom tradicionalnom obrtnicom godine; 2012. Ministarstvo poljoprivrede dodijelilo je jednom pekaru tog kolača titulu „Majstor tradicionalnog zanata”; 2012. diploma „Najbolji obrtnik sajma Jogaila 2012.” (Poljska) u kategoriji „Najbolje regionalno jelo i promicanje regionalnih kulinarskih tradicija”; 2012. diploma za „Prenošenje, održavanje i promicanje izvornih lokalnih tradicija kulinarske baštine Litve” na natjecanju koje je organizirao Državni fond za kulinarsku baštinu; 2014. pismo zahvale od Ministarstva poljoprivrede za promicanje nacionalne baštine u pripremi tradicionalnih litavskih šakotisa; 2014. kolač „Nijolės Šakočienės šakotis” osvojio je medalju na izložbi „Proizvedeno u Litvi 2014.”; i 2017. diplomu od etnološkog i kulturnog centra Klaipėda „za proizvodnju izvornog šakotisa i promicanje tradicija”.

Upućivanje na objavu specifikacije proizvoda

(članak 6. stavak 1. drugi podstavak ove Uredbe)

http://zum.lrv.lt/nijoles-sakocienes-sakotis-paraiska-su-produkto-specifikacija

(1) SL L 343, 14.12.2012., str. 1.